《子昂万竿烟雨卷》
明代·朱诚泳

风流学士宋公子，玉堂挥洒金壶水。渭川千亩贮胸中，烟雨都归笔锋里。

筼筜无数长琅玕，彩凤飞来玉宇寒。箨龙蜕骨何太暮，孤梢还拂云之端。

隔世可人如对立，凄迷浓墨看犹湿。百年心事付南枝，疑共湘灵夜中泣。

呜呼此老神仙流，七绝奚啻此君遒。苕溪山水亦何意，令人独说东陵侯。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。